[UPDATE] หุ้นการบินไทย กลับมาเปิดซื้อขาย 1 เดือน วันแรกร่วง -41%
[UPDATE] หุ้นการบินไทย กลับมาเปิดซื้อขาย 1 เดือน วันแรกร่วง -41% 
16 เม.ย. 2564

วันนี้เป็นวันแรกที่ตลาดหลักทรัพย์ฯ เปิดให้มีการซื้อขายหุ้น
บริษัท การบินไทย หรือ ชื่อย่อ THAI ชั่วคราว เป็นระยะเวลา 1 เดือน
ระหว่างวันที่ 16 เมษายน ถึง 17 พฤษภาคม พ.ศ. 2564
หลังจากเปิดให้มีการซื้อขายวันนี้เป็นวันแรก
หุ้นการบินไทย ก็ได้ร่วงลงทันทีที่ราคาเปิดตลาด จาก 4.08 บาทต่อหุ้น เหลือ 2.22 บาทต่อหุ้น
คิดเป็น -45.6% ก่อนที่จะฟื้นตัวมาทำราคาปิดอยู่ที่ 2.40 บาทต่อหุ้น คิดเป็น -41.2%
โดยคิดเป็นมูลค่าบริษัทที่หายไปราว 3,669 ล้านบาท
รู้หรือไม่ว่า ณ มูลค่าตรงนี้ จะทำให้การบินไทย เล็กกว่าหลายสายการบินเป็นที่เรียบร้อยแล้ว
บริษัท สายการบินนกแอร์ จำกัด (มหาชน) มูลค่า 4,065 ล้านบาท 
บริษัท การบินไทย จำกัด (มหาชน) มูลค่า 5,237 ล้านบาท
บริษัท เอเชีย เอวิเอชั่น จำกัด (มหาชน) มูลค่า 12,028 ล้านบาท
บริษัท การบินกรุงเทพ จำกัด (มหาชน) มูลค่า 15,749 ล้านบาท
สำหรับสาเหตุที่หุ้นการบินไทย โดนระงับการซื้อขายในช่วงที่ผ่านมา ก็เพราะว่าบริษัทเข้าข่ายต้องปรับปรุงฐานะการเงิน กรณีงบการเงินประจำปี พ.ศ. 2563 มีส่วนของผู้ถือหุ้นน้อยกว่าศูนย์ ซึ่งโดนระงับการซื้อขายมาตั้งแต่วันที่ 8 มีนาคม พ.ศ. 2564
ถ้าเรามาดูสถานะทางการเงินปี พ.ศ. 2563 ของการบินไทย
สินทรัพย์รวม 208,790.92 ล้านบาท
หนี้สินรวม 337,455.78 ล้านบาท
ส่วนของผู้ถือหุ้น -128,742.49 ล้านบาท
จะเห็นได้ว่าหนี้สินมีมูลค่ามหาศาล เกินกว่าส่วนของผู้ถือหุ้นไปมาก
ในเวลาต่อมา ทางบริษัทก็ได้ยื่นคำร้องต่อศาลเพื่อดำเนินการฟื้นฟูกิจการ และมีแนวทางการแก้ไข เช่น การเพิ่มทุน, การแปลงหนี้เป็นทุน และแผนการปฏิรูปธุรกิจ ทางตลาดหลักทรัพย์ฯ จึงเห็นควรให้ดำเนินการดังต่อไปนี้
1. เปิดให้ซื้อขายหลักทรัพย์ THAI ระหว่างวันที่ 16 เมษายน ถึง 17 พฤษภาคม พ.ศ. 2564
โดยผู้ลงทุนต้องซื้อหลักทรัพย์ด้วยบัญชี Cash Balance หรือต้องซื้อด้วยเงินสดเต็มจำนวนเท่านั้น
2. หลักทรัพย์ THAI จะถูกขึ้นเครื่องหมาย NC หรือ Non-Compliance หมายถึงหลักทรัพย์ของบริษัทจดทะเบียนที่เข้าข่ายอาจถูกเพิกถอน หรืออยู่ระหว่างการเปิดซื้อขายชั่วคราว เพื่อเตือนนักลงทุน
3. กำหนดเพดานราคาสูงสุด (Ceiling) และต่ำสุด (Floor) ไม่เกิน “หนึ่งเท่า” จากราคาซื้อขายครั้งสุดท้าย โดยมีผลตั้งแต่วันนี้เป็นต้นไป
โดยราคาปิดก่อนหน้าของ THAI คือ 4.08 บาทต่อหุ้น
ดังนั้นราคาสูงสุดวันนี้ก็จะเป็น 8.15 บาทต่อหุ้น และราคาต่ำสุดวันนี้ก็จะเป็น 0.01 บาทต่อหุ้น
นั่นจึงเป็นเหตุผลที่ว่าวันนี้ ราคาของหุ้นการบินไทย ปรับตัวลงต่ำกว่าเกณฑ์ราคาต่ำสุดที่ -30% (Floor) ของหุ้นทั่วไปในตลาด
ในขณะที่ตั้งแต่วันจันทร์หน้า เพดานสูงและต่ำของหุ้นการบินไทย ก็จะถูกปรับเข้าสู่เกณฑ์ปกติที่ + และ - ไม่เกิน 30%
แล้วถ้าครบ 1 เดือนแล้ว จะอย่างไรต่อ ?
เมื่อครบระยะเวลาแล้ว ตลาดหลักทรัพย์ฯ ก็จะหยุดพักการซื้อขายหุ้นการบินไทยต่อไป โดยการขึ้นเครื่องหมาย SP จนกว่าการบินไทยจะแก้ไขบริษัทให้มีคุณสมบัติครบถ้วน
และถ้า THAI ยังไม่สามารถแก้ไขได้ภายในระยะเวลาที่กำหนด ตลาดหลักทรัพย์ฯ ก็มีแนวโน้มจะพิจารณาการเพิกถอนหลักทรัพย์จากการเป็นบริษัทจดทะเบียนต่อไป..
Reference
-